b'\n_START_ARTICLE_\nKilp\n_START_PARAGRAPH_\nKilp on s\xc3\xb5janduses kasutatav isiklik turviseliik, m\xc3\xb5eldud viskerelvade peatamiseks v\xc3\xb5i m\xc3\xb5\xc3\xb5kade, nuiade, kirveste ja sarnaste relvade l\xc3\xb6\xc3\xb6kide k\xc3\xb5rvalejuhtimiseks, kas enda ette asetatuna, keha k\xc3\xbclge kinnitatuna v\xc3\xb5i k\xc3\xa4es hoituna. Kilpe on v\xc3\xa4ga erineva suurusega, alates kogu keha korraga varjavatest piiramiskilpidest kuni v\xc3\xa4ikeste pihukilpideni, mida kasutati k\xc3\xa4sitsiv\xc3\xb5itluses. Kilpe on tehtud k\xc3\xb5ikv\xc3\xb5imaliku kujuga, levinumad on ringi-, rombi-, ristik\xc3\xbcliku- ja ovaalkujulised, samuti on \xc3\xa4\xc3\xa4retult varieeruv kilpide kitsamast kasutusotstarbest ja -viisist, piirkondadest, staatusest, ja ajaj\xc3\xa4rgust l\xc3\xa4htuv disain ning materjalikasutus._NEWLINE_Kilpide kaunistamise eesm\xc3\xa4rgiks oli identifitseerimine lahinguv\xc3\xa4ljal, visuaalse illusiooni tekitamine vastase eksitamiseks, vastase heidutamine, kaitsemaagia. Tihti olid samasse suguv\xc3\xb5ssa kuuluvatel isikutel sarnased kilbid. See h\xc3\xb5lbustas nende \xc3\xa4ratundmist lahinguv\xc3\xa4ljal. Nendest kilpidest kujunes v\xc3\xa4lja suguv\xc3\xb5sa tunnuseks olev vapikilp. Vapikilpe uurib heraldika._NEWLINE_Antiikajast uusajani koosnes kilpide p\xc3\xb5hiosa kas \xc3\xb5hukesest k\xc3\xbclmkarastusega rauast ja pronksist plekist v\xc3\xb5i kondiliimi abil karvutustatud toornaha ja \xc3\xbcksteisega kokkukleebitud kisklaudadest v\xc3\xb5i punutud vitstest raamile t\xc3\xb5mmatud toornahast. Sellele lisaks tugevdati kilpe k\xc3\xbclgeneeditud v\xc3\xb5i -punutud metallist, puust, luust v\xc3\xb5i nahast \xc3\xa4\xc3\xa4riste, kupalde ja ribidega. Tammepuust kilbid uusaegne romantistlik v\xc3\xa4\xc3\xa4rkujutelm, tegelikult eelistati v\xc3\xb5imalikult kerget ja sitkuse, mitte tugevusega l\xc3\xb6\xc3\xb6ke absorbeerivat ning hea t\xc3\xb6\xc3\xb6deldavusega puitu. Euroopas ja kitsamalt L\xc3\xa4\xc3\xa4nemere piirkonnas oli selleks lepp, pappel ja p\xc3\xa4rn ning nende puudumisel m\xc3\xa4nd. N\xc3\xa4iteks on ka Nibelungide laulus rida "L\xc3\xa4ksid \xc3\xbcle j\xc3\xb5e, p\xc3\xa4rnapuust kilbid ees"._NEWLINE_Euroopa konfliktides kasutati kilpe kuni 18. sajandini. Hiinas, Indias, Aafrikas ja Ameerikas l\xc3\xb5ppes nende massiline kasutamine s\xc3\xb5dades 19. sajandil, v\xc3\xa4hem arenenud rahvaste juures on need lahinguv\xc3\xa4ljal kasutusel siiamaani. 20. ja 21. sajandil on kilbid kasutusel s\xc3\xb5jav\xc3\xa4e ja politsei eri\xc3\xbcksuste tegevuse t\xc3\xb5hustamiseks. T\xc3\xa4nap\xc3\xa4evased kilpide valmistamisel kasutatakse pol\xc3\xbckarbonaati, keraamilisi materjale, s\xc3\xbcnteetilist fiibrit, metallisulameid. Eristatakse ballistilisi- ja m\xc3\xa4rulikilpe, kuid millel v\xc3\xb5ib olla ka teise omadusi. Esimesed on m\xc3\xb5eldud kaitseks eelk\xc3\xb5ige suure kineetilise energiaga objektide eest (shrapnell, kuulid, plahvatuslaine), teised k\xc3\xbclm- ja viskerelvade t\xc3\xb5rjumiseks, inimestevaheliseks f\xc3\xbc\xc3\xbcsiliseks barj\xc3\xa4\xc3\xa4riks ning k\xc3\xa4sitsiv\xc3\xb5itluseks.\n_START_SECTION_\nEuroopa kilbid\n_START_PARAGRAPH_\nEuroopa antiikaja tuntumateks kilpideks on kreeka hopliitide kasutatud aspis ehk hoplon ja roomlaste scutum (scuta). Antiikajast on s\xc3\xa4ilinud kilbiga seotud kreekakeelne \xc3\xbctlus: "I tan i epi tas" \xe2\x80\x93 "kilbiga v\xc3\xb5i kilbil", Kreeka naiste j\xc3\xa4releh\xc3\xbc\xc3\xbce lahingusseminevatele s\xc3\xb5dalastele (p\xc3\xb5genedes visati kilp \xc3\xa4ra; kuulsamaid langenuid oli kombeks p\xc3\xa4rast v\xc3\xb5itu tassida odadest ja kilpidest moodustatud kanderaamil)._NEWLINE_Hoplon oli tugevalt kumer \xc3\xbcmmargune pronksist ja puidust kilp, diameetriga 80\xe2\x80\x93100\xc2\xa0cm, mille tagumisel k\xc3\xbcljel oli erinevalt varasematest kreeka kilpidest oli toornahaga tugevdatud u 0,5\xc2\xa0cm paksune puit, k\xc3\xa4epideme kohta toetas teinekord neljakandiline rihmadega varustatud metallplaat Lahinguasendis hoiti kilpi k\xc3\xa4epidemest ja \xc3\xa4\xc3\xa4rde kinnitatud naharihmaga riputati samaaegselt \xc3\xb5lale toetuma, rihm k\xc3\xa4is ka \xc3\xbcmber randme ja peopesa niimoodi et vajadusel v\xc3\xb5is s\xc3\xb5dalane kasutada oda kahe k\xc3\xa4ega, laskmata samas kilpi lahti. \xc3\x95lale toetumine oli vajalik kasutamaks \xc3\xa4ra kilbi kumerust ja \xc3\xb5lga l\xc3\xb6\xc3\xb6kide absorbeerimiseks, erinevalt viikingite tasapinnalistest kilpidest mis sellist tehnikat kasutada ei v\xc3\xb5imaldanud, samuti oli \xc3\xb5lale riputamine v\xc3\xa4gagi vajalik, sest kilp kaalus umbes 7\xe2\x80\x938\xc2\xa0kg. Kilbi allaserva kinnitati teinekord nahast ja pronksist p\xc3\xb5ll, jalgade kaitsmiseks ja kilbi tasakaalustamiseks. Niisuguseid kilpe kasutati peaaegu eranditult faalanksis, tollase kilbi kandmise viis ja kilbirivi sidumise loogika andis suure kaitstuse eelk\xc3\xb5ige kilbikandjast vasakul asuvale mehele, mist\xc3\xb5ttu v\xc3\xb5itlejad nihkusid kaitset otsides lahingu k\xc3\xa4igus paremale. Faalanksi parem tiib oli alati aktiivsem ja edukam, ning loomulikult ka ihaldatum koht._NEWLINE_Roomlaste scutum\'il oli erinevaid vorme, ovaalsemaid t\xc3\xbc\xc3\xbcpe kasutati varasemal perioodil ja ratsav\xc3\xa4es, need olid kerged, nahast \xc3\xa4\xc3\xa4rise ja \xc3\xbchekihilise puiduga. Keisririigiaegne ristk\xc3\xbclikukujuline kilp kaalus u 10 kg ja oli tehtud kolmekihilisest vineerist, kaetud l\xc3\xb5uendi ja nahaga, keskel oli v\xc3\xa4rtnakujuline kupal, mida kutsuti umbo. Konstruktsiooni sidumiseks kasutati kondiliimi, neete ja \xc3\xb5mblusi. Kilbi \xc3\xa4\xc3\xa4r oli \xc3\xbcmbritsetud metallvitsaga. Kilbil olid ringikujuline m\xc3\xa4rk, mille s\xc3\xbcsteemse mustri j\xc3\xa4rgi v\xc3\xb5is tuvastada omaniku: leegioni \xc3\xbcksuse kuni \xc3\xbche meheni v\xc3\xa4lja. Parim s\xc3\xa4ilinud kilp on leitud S\xc3\xbc\xc3\xbcriast, Dura-Europosest, m\xc3\xb5\xc3\xb5tmetega 105,5 cm \xc3\x97 41 cm (\xc3\xbclaserv) \xc3\x97 30 cm (alaserv). Neid kilpe kasutati eranditult formatsioonis v\xc3\xb5itlemiseks, rivi l\xc3\xb5plikul lagunemisel heideti kilbid k\xc3\xb5rvale. Tuntuim rooma kilbikasutamise taktika oli testudo \xe2\x80\x93 kilpkonn. Rooma kilp tagas efektiivse kaitse jalav\xc3\xa4e, jalav\xc3\xa4e heiterelvade vastu, aga vaheldumisi piike ja vibusid kasutava Partia raskeratsav\xc3\xa4e vastu osutus selline kilbisein liiga aeglaseks, kohmakaks ja n\xc3\xb5rgaks._NEWLINE_Euroopa varakeskaja tuntumateks kilpideks on viikingite suur \xc3\xbcmarkilp skj\xc3\xb6ldr (l\xc3\xa4bim\xc3\xb5\xc3\xb5t 80\xe2\x80\x9390 cm), targa (l\xc3\xa4bim\xc3\xb5\xc3\xb5t 50\xe2\x80\x9370 cm), pihukilp buklari (l\xc3\xa4bim\xc3\xb5\xc3\xb5t 15\xe2\x80\x9350 cm) ja normannide tilgakilp (kite shield). Anglosaksi ja viikingite kilbi karkass oli tehtud kas keskele kokkujooksvatest v\xc3\xb5i paralleelsetest kisklaudadest, mille peale liimiti toornahk. Kilbi keskele neediti tavaliselt \xc3\xbcmara kujuga, u 15 cm l\xc3\xa4bim\xc3\xb5\xc3\xb5duga rauast kupal, kuid oli ka keerulisemaid, pika kaela ja nupuga kuplaid, selliste konstruktsiooni kasutati piki kilbi pinda kaitsest l\xc3\xa4bi jooksma suunatud hoopide p\xc3\xbc\xc3\xbcdmiseks. Kilp \xc3\xa4\xc3\xa4ristati toornaha liistudega, mis \xc3\xb5mmeldi kilbi k\xc3\xbclge. Kilbi k\xc3\xa4epide oli tehtud enamasti puust ja \xc3\xa4\xc3\xa4rtest lameneva ning \xc3\xb5henevana. L\xc3\xa4tist on leitud omap\xc3\xa4rane kilbivariant \xe2\x80\x93 kupal oli \xc3\xb5\xc3\xb5nestatud puupahast, toornahk ei olnud liimitud vaid \xc3\xb5mmeldud kilbi k\xc3\xbclge \xc3\xa4\xc3\xa4rtest ja l\xc3\xa4bi diameetri ning naha ja laudade vahele oli pandud polsterduseks heina. Teine sarnane kilp on leitud P\xc3\xb5hja-Saksamaalt, Gro\xc3\x9f Radeni slaavi asulakohast._NEWLINE_Keskaegsetest kilpidest on tuntumad k\xc3\xa4sitsiv\xc3\xb5itluse kilbid: pihukilp (buckler), guige (v\xc3\xa4ike, tavaliselt \xc3\xbcmara kujuga kilp, mida sai kasutada koos kahek\xc3\xa4erelvaga t\xc3\xa4nu kilbirihmale), roundel (bucklerist veidi suurem \xc3\xbcmmargune tihti teravakoonuselise keskosaga kilp), kolmnurkkilp (ingliskeelses terminoloogias kasutatav "heater shield" on neologism), ungari kilp (k\xc3\xa4sivarre k\xc3\xbclge kinnitatud kumer, suhteliselt kitsas ning \xc3\xbchelt v\xc3\xb5i m\xc3\xb5lemalt poolt kolmnurkselt teravnev kilp, mille teravnev tipp kaitses ka \xc3\xb5lavart ja \xc3\xb5lga ning mille teises otsas v\xc3\xb5is olla metallist teravik vastase r\xc3\xbcndamiseks); piiramiskilbid: mantlet (\xc3\xbclaltvaates poolkaare- v\xc3\xb5i nurgakujuline, 2\xe2\x80\x933 rattal liigutatav kilp) ja pavise (suur, kumer ja keskosas \xc3\xbclevalt alla ulatuva eraldi kumerusega, \xc3\xbche tagatoe ja kahe jalgtoega kilp, mille v\xc3\xa4iksemam\xc3\xb5\xc3\xb5dulisi variante kasutati ohtralt ka l\xc3\xa4hiv\xc3\xb5itluses).\n_START_SECTION_\nAasia kilbid\n_START_PARAGRAPH_\nTuntumad Hiina kilbid on lang ya pai ehk suur piiramiskilp, p\'ang p\'ai ehk L\xc3\xb5una-Hiinas kasutusel olnud ratsav\xc3\xa4ekilp, pei k\'uei\xc2\xa0ehk \xc3\xbcmmargune jalav\xc3\xa4e, po\xc2\xa0ehk suur \xc3\xbcmmargune ja kumer rotangist v\xc3\xb5i teatud rooliigist tehtud kumer kilp, millele maaliti tavaliselt tiiger ning pu tun ehk pikk kitsas jalav\xc3\xa4ekilp._NEWLINE_Eesti kirjakeeles kilpide t\xc3\xa4psemad nimetused puuduvad, m\xc3\xb5nes sotsiaalses grupis on v\xc3\xa4lja kujunenud eestikeelne argoo alternatiivina ingliskeelsele terminoloogiale.'